|  |
| --- |
| Бұйрыққа 2-қосымша |

Қазақстан Республикасы

Премьер-Министрінің

Бірінші орынбасары

* Қазақстан Республикасы

Қаржы министрінің 2020 жылғы

20 қаңтардағы №39 бұйрығына

94-2-қосымша

**«Патент құнының есеп-қисабы (911.00-нысан)» салық есептілігін**

**жасау қағидалары**

**1-тарау. Жалпы ережелер**

1. Осы «Патент құнының есеп-қисабы (911.00-нысан)» салық есептілігін жасау қағидалары (бұдан әрі – Қағидалар) «Салық және бюджетке төленетін басқа да міндетті төлемдер туралы (Салық кодексі)» Қазақстан Республикасының Кодексіне (бұдан әрі – Салық кодексі) сәйкес әзірленді және патент құнын есептеу үшін көзделген «Патент құнының есеп-қисабы» салық есептілігі нысанын (бұдан әрі – есеп-қисап) жасау тәртібін айқындайды. Патент құнына жеке табыс салығы (төлем көзінен ұсталатын жеке табыс салығын қоспағанда) және әлеуметтік төлемдер кіреді. Есеп-қисапты патент негізіндегі арнаулы салық режимін қолданатын дара кәсіпкерлер жасайды.

2. Есеп-қисап есеп-қисаптың өзінен (911.00-нысан) және патент негізіндегі арнаулы салық режимін қолдану үшін қажетті ақпаратты көрсетуге арналған қосымшадан (911.01-нысан) тұрады.

3. Есеп-қисапты толтыру кезінде түзетуге, өшіруге және тазалауға жол берілмейді.

4. Көрсеткіштер болмаған кезде есеп-қисаптың тиісті торкөздері толтырылмайды.

5. Есеп-қисапқа қосымша есеп-қисапта тиісті көрсеткіштерді ашуды талап ететін жолдар толтырылған кезде жасалады.

6. Есеп-қисапқа қосымшаның парағында бар жолдардағы көрсеткіштердің саны асып кеткен жағдайда, есеп-қисапқа қосымшаның осындай парағы қосымша толтырылады.

7. Осы Қағидаларда мынадай арифметикалық таңбалар қолданылады: «–» – алу; «х» – көбейту.

8. Соманың теріс мәні есеп-қисаптың тиісті жолының (бағанының) бірінші сол жақтағы торкөзінде «–» белгісімен белгіленеді.

9. Есеп-қисапты жасау кезінде:

1) қағаз жеткізгіште – қара немесе көк сиялы қаламмен немесе қаламұшпен, баспаханалық бас әріптермен немесе баспа құрылғысын пайдалана отырып толтырылады;

2) электрондық нысанда – Салық кодексінің 208-бабына сәйкес толтырылады.

10. Салық төлеуші (салық агенті) есеп-қисапты Салық кодексінің 204-бабының 2-тармағына сәйкес қағаз және (немесе) электрондық жеткізгіште қазақ және (немесе) орыс тілінде жасайды, қол қояды, куәландырады (электрондық цифрлық қолтаңбамен).

11. Есеп-қисап Салық кодексінің 208-бабының 6-тармағын ескере отырып, келу тәртібімен қағаз жеткізгіште ұсынылған жағдайда, екі данада жасалады.

12. Қосымшаның «Салық төлеуші туралы жалпы ақпарат» деген бөлімінде есеп-қисаптың «Салық төлеуші туралы жалпы ақпарат» деген бөлімінде көрсетілген тиісті деректер көрсетіледі.

13. Бұл нысан 2024 жылғы 1 қаңтардан бастап туындаған құқықтық қатынастарға қолданылады.

**2-тарау. Есеп-қисапты толтыру бойынша түсіндірме (911.00-нысан)**

14. «Салық төлеуші туралы жалпы ақпарат» деген бөлімде салық төлеуші мынадай деректерді көрсетеді:

1) салық төлеушінің жеке сәйкестендіру нөмірі (бұдан әрі – ЖСН);

2) дара кәсіпкердің тегі, аты, әкесінің аты (ол болған жағдайда)   
(бұдан әрі – ТАӘ) немесе атауы;

3) салық есептілігі (есеп-қисап) табыс етілетін салық кезеңі (араб цифрымен көрсетіледі);

4) есеп-қисаптың түрі. Тиісті торкөздер есеп-қисапты Салық кодексінің 206-бабында көрсетілген салық есептілігінің түрлеріне жатқызылуы ескеріле отырып, белгіленеді;

5) хабарламаның нөмірі мен күні. Торкөздер Салық кодексінің 206-бабы 3-тармағының 4) тармақшасында көзделген хабарлама бойынша есеп-қисап табыс етілген жағдайда белгіленеді;

6) салық төлеушінің жекелеген санаттары. Торкөздер егер салық төлеуші А немесе В жолында көрсетілген санаттардың біріне жатқан жағдайда белгіленеді;

А – «Бухгалтерлік есеп және қаржылық есептілік туралы» Қазақстан Республикасы Заңының (бұдан әрі – Бухгалтерлік есеп және қаржылық есептілік туралы заң) 2-бабы 2-тармағына сәйкес бухгалтерлік есепті жүргізеді;

В – Бухгалтерлік есеп және қаржылық есептілік туралы заңның 2-бабының 2-тармағына сәйкес бухгалтерлік есепті жүргізбейді;

7) «Кеден декларацияларын толтыру үшін пайдаланылатын жіктеуіштер туралы» Кеден одағы комиссиясының 2010 жылғы 20 қыркүйектегі № 378 шешімімен бекітілген «Валюталар жіктеуіші» 23-қосымшаға сәйкес валюта коды;

8) торкөз есеп-қисап электрондық түрде табыс етілген кезде белгіленеді;

9) табыс етілген қосымшалардың саны.

15. «Патент құнын есептеу» деген бөлімде:

1) 911.00.001-жолда Салық кодексінің 681-бабының 6-тармағына сәйкес жүргізілетін түзетулер ескеріле отырып, дара кәсіпкердің кірістерінің сомасы көрсетіледі;

2) 911.00.002-жолда ((911.00.001 х 1 %) формуласы бойынша айқындалатын, бюджетке төлеуге жататын жеке табыс салығының сомасы көрсетіледі. Бұл ретте есептелген салық сомасы 1 теңгеге дейін дөңгелектенуі тиіс: есеп-қисапта 50 және одан көп тиындағы сома бір теңге ретінде қабылданады, 50 тиыннан төмен сома қабылданбайды;

3) 911.00.003-жолда әлеуметтік аударымды есептеу үшін мәлімдеген кіріс көрсетіледі;

4) 911.00.004-жолда Қазақстан Республикасының Әлеуметтік кодексіне (бұдан әрі – Әлеуметтік кодекс) сәйкес есептелген Мемлекеттік әлеуметтік сақтандыру қорына әлеуметтік аударым сомасы көрсетіледі;

5) 911.00.005-жолда Әлеуметтік кодексінде белгіленген тәртіпте айқындалатын жинақтаушы зейнетақы қорына міндетті зейнетақы жарналарын және жұмыс берушінің міндетті зейнетақы жарналарын есептеу үшін мәлімделген кіріс көрсетіледі;

6) 911.00.06-жолда Әлеуметтік кодексінде белгіленген тәртіпте айқындалатын жинақтаушы зейнетақы қорына міндетті зейнетақы жарналарының сомасы көрсетіледі;

7) 911.00.007-жолда «Міндетті әлеуметтік медициналық сақтандыру туралы» Қазақстан Республикасының Заңына сәйкес міндетті әлеуметтік медициналық сақтандыру жарналарының сомасы көрсетіледі;

8) 911.00.008-жолда Әлеуметтік кодексінде белгіленген тәртіпте айқындалатын жинақтаушы зейнетақы қорына жұмыс берушінің міндетті зейнетақы жарналарының сомасы көрсетіледі;

9) 911.00.009-жолда дара кәсіпкердің орналасқан жері бойынша аудандық маңызы бар қаланың, ауылдың, кенттің, ауылдық округтiң әкім аппаратының бизнес-сәйкестендіру нөмірі көрсетіледі.

Бұл ретте дара кәсіпкердің мемлекеттік кірістер органында дара кәсіпкер ретінде тіркеу есебіне қою кезінде мәлімдеген қызметінің басым бөлігі жүзеге асырылатын жері дара кәсіпкердің орналасқан жері болып танылады.

16. Есеп-қисап электрондық түрде берілген кезде «Патент құнын төлеу туралы мәліметтер» деген бөлімде 911.00.010 А, 911.00.010 В, 911.00.010 С, 911.00.010 D, 911.00.010 Е жолдарында Салық кодексінің 685-бабына сәйкес төленген жеке табыс салығы, әлеуметтік аударым, міндетті зейнетақы жарналары, жұмыс берушінің міндетті зейнетақы жарналары мен міндетті әлеуметтік медициналық сақтандыру жарналары бойынша мәліметтер (төлемнің атауы, БСК (бюджет сыныптамасының коды), төлем құжатының нөмірі, төленген күні, сомасы) көрсетіледі.

17. «Салық заңнамасы бұзылған жағдайда қызметін тоқтату туралы салық төлеушіге хабарлама» деген бөлімде салық төлеуші патент құнының кезекті есеп-қисабын немесе патенттiң қолданылу мерзiмi өткен немесе қызметті тоқтата тұру мерзімі аяқталған күннен бастап күнтізбелік алпыс күн ішінде салық есептілігін табыс етуді тоқтата тұру (ұзарту, қайта бастау) туралы салықтық өтініш табыс етпеген жағдайда, дара кәсіпкер ретінде менің қызметім Салық кодексінде белгіленген оңайлатылған тәртіпте тоқтатылатыны туралы танысқаны және келіскені көрсетіледі.

18. «Салық төлеушiнiң жауаптылығы» деген бөлімде:

1) «Салық төлеушінің тегі, аты, әкесінің аты (ол болған жағдайда)» деген ашық жолда жеке басын куәландыратын құжатқа сәйкес дара кәсіпкердің ТАӘ (ол болған жағдайда);

2) есеп-қисапты мемлекеттік кірістер органына тапсырған күні;

3) орналасқан жері бойынша мемлекеттік кірістер органының коды.

Бұл ретте Салық кодексіне сәйкес дара кәсіпкердің мемлекеттік кірістер органында дара кәсіпкер ретінде тіркеу есебіне қою кезінде мәлімдеген қызметінің басым бөлігі жүзеге асырылатын жері дара кәсіпкердің орналасқан жері болып танылады;

4) тұрғылықты жері бойынша мемлекеттік кірістер органының коды.

Бұл ретте Қазақстан Республикасы Азаматтық кодексінің 16-бабына сәйкес азамат тұрақты немесе басым тұратын елді мекен тұрғылықты жері деп танылады;

5) «Есеп-қисапты қабылдаған лауазымды адамның тегі, аты, әкесінің аты (ол болған кезде)» деген ашық жолда есеп-қисапты қабылдаған мемлекеттік кірістер органы қызметкерінің ТАӘ (ол болған жағдайда);

6) Салық кодексінің 209-бабының 2-тармағына сәйкес мемлекеттік кірістер органы қызметкерінің есеп-қисапты қабылдаған күні;

7) есеп-қисаптың мемлекеттік кірістер органы берген кіріс нөмірі;

8) пошта немесе өзге байланыс ұйымы қойған пошта штемпелінің күні көрсетіледі.

Осы тармақтың 1), 2), 3) және 4) тармақшаларын декларацияны қағаз жеткізгіште ұсынған кезде салық төлеуші толтырады.

Осы тармақтың 5), 6), 7) және 8) тармақшаларын декларацияны қағаз жеткізгіште қабылдаған мемлекеттік кірістер органының қызметкері толтырады.

**3-тарау. 911.01-нысанын толтыру бойынша түсіндірме**

19. 911.01 нысаны патент құнының есеп-қисабына қажетті ақпаратты көрсетуге арналған және дара кәсіпкер толтыруға тиіс.

20. «Салық төлеуші туралы жалпы ақпарат» деген бөлімде салық төлеуші мынадай деректерді көрсетеді:

1) салық төлеушінің ЖСН;

2) дара кәсіпкердің ТАӘ (ол болған жағдайда) немесе атауы;

3) салық есептілігі (есеп-қисап) табыс етілетін салық кезеңі   
(араб цифрымен көрсетіледі);

21. «Патент туралы мәліметтер» деген бөлімде:

1) 911.01.001-жолда патент негізіндегі арнаулы салық режимін қолдану мерзімі көрсетіледі;

2) 911.01.002-жолда жүзеге асырылатын кәсіпкерлік қызметтің түрі көрсетіледі;

3) 911.01.003 А, 911.01.003 В, 911.01.003 С, 911.01.003 D, 911.01.003 Е, 911.01.003 F деген жолда кәсіпкерлік қызметті жүзеге асыратын жері туралы мәліметтер (облыс, қала немесе аудан, кент немесе ауыл, көшенің атауы, үй және пәтер нөмірі (болған жағдайда)) көрсетіледі.

911.01.003 G деген жолда сауда объектілерін қоса алғанда, коммерциялық жылжымайтын мүлiк объектiсінің атауы, сауда объектілерін қоса алғанда, коммерциялық жылжымайтын мүлiк объектiлерінде кәсіпкерлік қызметті жүзеге асыру кезінде бөлімнің нөмірі немесе атауы көрсетіледі. Кәсіпкерлік қызметті автомобильмен жолаушылар және жүк тасымалдау саласында жүзеге асырған жағдайда 911.01.003 G деген жолда нөмірі немесе жүру бағыты көрсетіледі;

4) әртүрлі елді мекендерде мүлікті жалға беру бойынша қызметті жүзеге асырған жағдайда қосымша мына жолдар толтырылады:

911.01.004 – жүзеге асырылатын кәсіпкерлік қызмет түрі;

911.01.005 – дара кәсіпкер орналасқан (тіркелген) жерінен бөлек кәсіпкерлік қызметті жүзеге асырудың өзге де жері көрсетіледі.